Ashton James Eaton (Portland, Oregon, 1988. január 21. –) olimpiai és világbajnok amerikai többpróbázó. 2011-ben második lett a tegui világbajnokságon. Az isztambuli fedett pályás vb-n úgy nyerte világcsúccsal a férfi hétpróbát, hogy a hétből öt számot ő nyert meg. 2012. június 23-án döntötte meg a cseh Roman Šebrle 9026 pontos világcsúcsát tízpróbában az amerikai olimpiai válogatón. Az új rekord 9039 pont lett. A 2012-es londoni olimpián aranyérmet szerzett honfitársát Trey Hardeet megelőzve. 2013-ban megszerezte első szabadtéri világbajnoki címét Moszkvában. A 2014-es sopoti fedettpályás világbajnokságon megszerezte második világbajnoki címét hétpróbában. A 2015-ös pekingi világbajnokságon tovább javította világcsúcsát 9045 pontra, ezzel védve meg világbajnoki címét.